**Cynllun Efrydiaeth**

**PhD Iechyd Ataliol**

**Canllawiau Ymgeisio**

**ALPHAcademi, Prifysgol Bangor**

**2022/23**

Canllawiau Cyffredinol

Darllenwch y canllaw hwn yn drylwyr cyn cwblhau eich cais.

1. Cyflwyniad

Mae ALPHAcademi yn gwahodd ceisiadau ar gyfer ein Cynllun Efrydiaeth PhD Iechyd Ataliol. Bydd y cynllun doethuriaeth cyffrous hwn yn cefnogi unigolion dawnus i wneud ymchwil doethurol mewn pwnc sy'n ymwneud ag iechyd ataliol a thegwch iechyd.

Nod y cynllun yw meithrin gallu lleoliadau iechyd a gofal cymdeithasol yng Nghymru i wneud gwaith ymchwil. Byddwn yn ariannu hyd at ddau broject ymchwil o ansawdd uchel sy'n ymdrin â'r agenda ataliol ym maes iechyd a gofal cymdeithasol yng Nghymru. Croesewir ceisiadau gan oruchwylwyr arfaethedig mewn amrywiaeth eang o feysydd pwnc sy’n ymwneud ag iechyd ataliol a thegwch iechyd

Rydym yn canolbwyntio ar atal - helpu pobl i fod yn iach, yn hapus ac yn annibynnol cyhyd ag y bo modd, nid dim ond eu trin pan fyddant yn sâl. Mae’r ALPHAcademi’n cydnabod dylanwad penderfynyddion cymdeithasol ehangach, ac mae’n dwyn ynghyd arweinwyr a darpar arweinwyr o amryfal wasanaethau i ddysgu trwy wneud, gan dynnu ar ddirnadaeth ar sail tystiolaeth.

Mae’r cwmpas ymgeisio yn fwriadol eang, felly mae pob cais sy'n bodloni'r cylch gwaith cyffredinol yn gymwys i'w ystyried. Mae gennym ddiddordeb arbennig mewn projectau sy'n mynd i'r afael ag o leiaf un o'r meysydd blaenoriaeth a amlinellir yng nghanllawiau [Cymru Iachach](https://gov.wales/healthier-wales-long-term-plan-health-and-social-care?_ga=2.88880155.1873339298.1568289876-84026670.1558448781) Llywodraeth Cymru ([https://llyw.cymru/cymru-iachach-cynllun-hirdymor-ar-gyfer-iechyd-gofal-cymdeithasol](https://gov.wales/healthier-wales-long-term-plan-health-and-social-care)), ac sy’n cynnwys cydweithio â phartneriaid allanol (fel byrddau iechyd a sefydliadau trydydd sector).

Rydym hefyd yn rhoi pwyslais mawr ar gydweithio rhwng goruchwylwyr o wahanol adrannau, ysgolion neu golegau ym Mhrifysgol Bangor, felly rhoddir blaenoriaeth i brojectau sy'n dangos cydweithio trawsadrannol rhwng ymgeiswyr.

Dylid cyflwyno ceisiadau erbyn **13:00 y pnawn ar 28/11/2022.** Ni asesir ceisiadau a dderbynnir ar ôl y dyddiad cau. Cyhoeddir penderfyniadau terfynol erbyn **22/12/2022**.

Er ein bod yn annog ymgeiswyr i ystyried ceisio am arian cyfatebol ar gyfer y PhD trwy bartneriaeth â phartner allanol, byddwn yn ystyried ceisiadau i’w hariannu'n gyfan gwbl gan ALPHAcademi.

1. Meini prawf cymhwysedd

* Prifysgol Bangor ddylai fod y sefydliad lletyol
* Rhaid i geisiadau ddod gan ddau ymgeisydd sydd ynghlwm â Phrifysgol Bangor ar adeg gwneud cais.
* Rhaid i ymgeiswyr fod â chontract parhaol gyda Phrifysgol Bangor o 0.6 cyfwerth ag amser llawn o leiaf.
* Rhaid i geisiadau ddod gan oruchwylwyr arfaethedig y PhD, a ddiffinnir fel y rhai sy’n ymgeisio i’r cynllun hwn. Nhw fydd yn recriwtio’r myfyriwr, gyda chymorth gan ALPHAcademi.
* Ar ôl derbyn dyfarniad, rhaid i ymgeiswyr llwyddiannus recriwtio myfyriwr addas i'r project erbyn dyddiad cau a drafodwyd.
* Rhaid i geisiadau gael cefnogaeth Pennaeth yr Adran
* Anogir ymgeiswyr i gynnwys partner (e.e. bwrdd iechyd, sefydliad trydydd sector) a all ychwanegu gwerth at y project ymchwil arfaethedig, er nad yw hyn yn hanfodol.
* Rhaid i ymgeiswyr fod yn fodlon i aelod o ALPHAcademi fod yn drydydd goruchwyliwr ar gyfer y PhD i ddarparu arbenigedd iechyd ataliol.
* Rhaid i geisiadau ymwneud ag iechyd ataliol, tegwch iechyd neu faes pwnc iechyd neu ofal cymdeithasol cysylltiedig.
* Ni ellir defnyddio'r cynllun i ariannu rhan o gwrs astudiaethau presennol sy'n arwain at gymhwyster PhD.
* Rhaid i'r cyllid y gwneir cais amdano gynnwys lwfans blynyddol o £17,668 y myfyriwr - ni chaiff costau ymchwil fod yn fwy na £5000 ac ni chaiff cyfanswm y cyllid y gofynnir amdano fod yn fwy na £72,892.

1. Terfynau ariannol ac adrodd

Bydd y cyllidwr yn talu ffioedd dysgu (£4596 y flwyddyn) a lwfans myfyriwr o £17,668 y flwyddyn (amser llawn, pro-rata ar gyfer rhan-amser). Telir costau cymorth ychwanegol hefyd ar gyfer cymorth ymchwil hyd at derfyn o £5000 fesul efrydiaeth, yn ogystal â chyllideb ar gyfer mynd i gynadleddau (terfyn o £300 fesul efrydiaeth) ac offer TG (terfyn o £800 fesul efrydiaeth). Gall ymgeiswyr ddefnyddio costau cymorth ymchwil yn hyblyg.

Os bydd unrhyw gostau ychwanegol ynghlwm â'r project arfaethedig yn ychwanegol at y costau a nodir, rhowch fanylion pellach a chyfiawnhad yn y ffurflen gais. Mae ALPHAcademi yn cadw'r hawl i wrthod unrhyw gostau na chânt eu hystyried yn hanfodol i gwblhau’r PhD. Ni chaiff cyfanswm cost yr efrydiaeth PhD, gan gynnwys lwfans myfyrwyr a ffioedd dysgu, fod yn fwy na £72,892

Diffinnir telerau ac amodau'r grant i ymgeiswyr llwyddiannus mewn Llythyr Cynnig Grant. Bydd yr ymgeisydd llwyddiannus yn derbyn taliadau grant chwarterol ar ôl cyflwyno adroddiadau chwarterol boddhaol. Disgwylir Adroddiad Project Diwedd Efrydiaeth erbyn diwedd y cyfnod ariannu. Os oes angen, efallai y gellir cytuno ar fwy o amser heb ei ariannu i gwblhau a chyflwyno’r traethawd ymchwil.

1. **Datganiadau a CV Ymgeiswyr**

Mae angen llofnodion gan yr ymgeiswyr i gadarnhau eu bod wedi darllen a deall y canllawiau hyn a’u bod wedi cwblhau'r ffurflen gais yn unol â hynny. Mae angen i Bennaeth Adran yr ymgeiswyr hefyd lofnodi i gadarnhau cefnogaeth i'r cais. Os yw'r ymgeiswyr o wahanol adrannau, ysgolion neu golegau, bydd angen i’r ddau ymgeisydd gael cymeradwyaeth eu Pennaeth Adran. Gwrthodir ceisiadau nad ydynt yn cynnwys yr holl lofnodion angenrheidiol.

Er mwyn sicrhau bod yr holl CVs a gyflwynir yn gyson o ran yr wybodaeth a geir ynddynt, ac i helpu gydag asesu cyson, cwblhewch y CV templed a ddarperir yn y ffurflen gais.

Dylai’r ymgeisydd ddarparu gwybodaeth o dan y penawdau canlynol:

* Profiad Ymchwil
* Cymwysterau
* Profiad o oruchwylio PhD
* Swyddi blaenorol
* Grantiau sylweddol a enillwyd
* Cyhoeddiadau

Mae CVs yr ymgeiswyr yn rhan o'r ddogfen gais ac ni ddylent fod yn hwy na dwy ochr A4 gyda ffont heb fod yn llai nag Arial 11

1. **Cyflwyno'r Ffurflen Gais**

Dylid cyflwyno'r Ffurflen Gais (gan gynnwys CVs yr ymgeiswyr) fel dogfen Word neu PDF gyda'r holl lofnodion awdurdodedig gofynnol (sgan neu electronig) wedi'u cynnwys.

Dylai'r ymgeiswyr (h.y. goruchwylwyr y PhD) gyflwyno'r ffurflen i'r cyfeiriad a ganlyn: [alphacademy@bangor.ac.uk](mailto:alphacademy@bangor.ac.uk)

Dylid cyflwyno ceisiadau erbyn **13:00** y pnawn ar 28/11/2022

Sylwch fod yn rhaid i bob elfen o'r cais llawn ddod i law erbyn y dyddiad cau neu bernir bod y cais yn anghyflawn ac efallai na chaiff ei dderbyn.

1. **Proses asesu ceisiadau**

Ar hyn o bryd mae dau gam i’r Cynllun Efrydiaeth PhD Iechyd Ataliol. Yn y cam cyntaf asesir fel hyn:

1. Gwiriadau cymhwysedd a chystadleurwydd sylfaenol i sicrhau bod ceisiadau o fewn cylch gorchwyl yr alwad a'r cynllun, a'u bod yn bodloni'r meini prawf angenrheidiol i symud ymlaen i asesiad llawn.
2. Bydd Pwyllgor Efrydiaeth ALPHAcademi yn adolygu ansawdd ceisiadau, gan gynnwys adolygu teilyngdod academaidd ac addasrwydd ymgeiswyr.
3. Bydd y pwyllgor yn gwneud argymhellion ariannu terfynol ac yn hysbysu ymgeiswyr.

Archwilir ceisiadau i sicrhau eu bod yn cyd-fynd â chylch gwaith ac amodau cymhwysedd y cynllun. Bydd y pwyllgor yn adolygu’r holl geisiadau y bernir eu bod yn gymwys i weld a ydynt yn berthnasol i'r cylch gwaith ariannu ac i ba raddau y maent yn cyflawni ei amcanion. Mae'r pwyllgor yn un gwyddonol a fydd yn asesu ansawdd a theilyngdod gwyddonol cyffredinol y ceisiadau, ynghyd â hanes yr ymgeiswyr. Dyma amlinelliad o’r meini prawf:

* Project
  + Nodau ac amcanion
  + Cynllun a dulliau
  + Cynllunio ac adnoddau
  + Dull dadansoddi
  + Allbynnau a chanlyniadau disgwyliedig
  + Cynnwys ac ymgysylltu â chleifion a’r cyhoedd
  + Lledaenu ac effaith
* Amgylchedd:
  + Cyfraniad a hanes y goruchwylwyr PhD
  + Cynlluniau a chyfleoedd o ran partneriaethau allanol a chynlluniau hyfforddi

Bydd y pwyllgor yn gwneud penderfyniadau ariannu terfynol, gan ystyried ansawdd y ceisiadau a'r adnoddau sydd ar gael. Disgwyliwn hysbysu pob ymgeisydd o'r canlyniad erbyn **22/12/2022.**

Yn ail gam y broses ymgeisio bydd y pwyllgor yn gweithio gydag ymgeiswyr llwyddiannus i benodi myfyriwr PhD, gan gynnwys hysbysebu a chyfweld posibl. Bydd y pwyllgor yn cynorthwyo ymgeiswyr llwyddiannus i wneud penderfyniadau terfynol ynghylch penodi myfyriwr, ac yn cadw’r hawl i wrthod darpar fyfyrwyr os bernir nad oes ganddynt y profiad neu’r arbenigedd angenrheidiol. Gall methu â recriwtio myfyriwr erbyn dyddiad a drafodwyd arwain at dynnu'r ysgoloriaeth ymchwil yn ôl.

Yn dilyn penderfyniadau ariannu, anfonir Llythyrau Cynnig Grant at ymgeiswyr llwyddiannus, a fydd yn cynnwys telerau ac amodau. Yn rhan o'r gweithdrefnau hyn, cyhoeddir proffiliau talu ac adrodd.

Mae Academi ALPHA yn gofyn i ymgeiswyr llwyddiannus hysbysu'r cyllidwr ar unwaith am unrhyw newid mewn amgylchiadau a fydd yn effeithio ar ddyddiadau dechrau/gorffen arfaethedig y project.

Bydd gan ymgeiswyr aflwyddiannus yr hawl i ofyn am adborth. Rhoddir sylwadau o ran cwrteisi, er na all ALPHAcademi drafod unrhyw agwedd ar y canlyniad na'r adborth a ddarparwyd.

**Cysylltwch â ni**

Os oes gennych unrhyw gwestiynau am y broses ymgeisio, anfonwch e-bost atom: [ALPHAcademy@bangor.ac.uk](mailto:alphacademy@bangor.ac.uk)